‘રેવા’માં ચેતન ધનાણીએ સહલેખન પણ કર્યું છે, અભિનય પણ કર્યો છે અને મોટા ભાગના ગીતના શબ્દો પણ આપ્યા છે, આ ત્રિવેણી અનુભવને વાગોળતા ચેતનભાઈ કહે છે કે જો પોતે ભજવવાનું પાત્ર પોતે જ લખવામાં આવે તો પોતાના મનની વાત અને કલ્પનાના રંગો તેમાં ઉમેરી શકાય છે. ગીતના શબ્દો વિષે પણ તેઓ એમ જ કહે છે કે કોઈ બીજું લખે એના કરતા જો પોતે જ લખે તો એ અભિનય અને દ્રશ્યો સાથે સારી રીતે રીલેટ થઇ શકે તેવા શબ્દો તેમાં ઉમેરી શકાય છે. આ બધું આકસ્મિક રીતે જ થયું અને આકસ્મિક રીતે બધું સારું થઇ ગયું જેનો લોકોએ સ્વીકાર કર્યો એ બદલ તેઓ પોતાની જાતને ભાગ્યશાળી માને છે. આ પહેલા એમણે “ચોર બની થનગાટ કરે” ફિલ્મમાં પણ મેહુલ વ્યાસ, રાહુલ ભોલે અને વિનીત કનોજીયા સાથે સહલેખન કર્યું હતું. રેવા માટે સારા કો-રાઈટરની જરૂર હતી અને એ જરૂરિયાતે માતા બનીને પોતાને સહલેખક તરીકે જન્મ આપ્યો હોવાનું તેઓ ઉમેરે છે.